Grup+2

Escombra la tele!

Actualment anuncien el programa Gran Hermano 12+1. El meu fill va comentar-me que 12 +1 és la pregunta que han fet als candidats per entrar a concursar al programa. Bromes a part, la graella actual està plena de programes del cor, de xafarderies, //realities//… El problema no és que existeixin, el problema principal és que s'emeten en franges d'horari protegit i en horari de màxima audiència, amb continguts inadequats per a la canalla. L'acudit del 12+1 ens fa veure també que a la televisió actual triomfen els incultes, els cridaners i la gent sense ofici ni benefici. No volem una nova censura ni tampoc estem en contra de la llibertat d'expressió, perquè sabem que aquests programes tenen un públic fidel.

En primer lloc pensem que la televisió és un dels principals mitjans per normalitzar les conductes de les societats actuals. Recordeu com als anys setanta i vuitanta la televisió va normalitzar elements que en èpoques anteriors eren transgressors com l'homosexualitat o l'alliberament sexual. En canvi actualment, la teleporqueria normalitza la banalitat, el narcisisme i, sobretot, normalitza la tragèdia dels altres com a espectacle i, per tant, normalitzen el plaer de mirar l'altre patir. L'espectador no s'identifica amb la víctima, sinó amb el que es posa a la cadira i dóna lliçons de moralitat de segona. Imagineu-vos l'impacte que aquest aprenentatge pot produir en un nen! Cal considerar també un tema important, com és el fet que aquests programes, per tal de guanyar audiència, analitzen casos que es troben sota investigació judicial i que manipulen l’opinió pública, en tant organitzen judicis paral·lels. En molts casos aquestes actuacions estan al límit de la legalitat atès que, probablement, les dades que s'obtenen provenen de fons i formes de coneixements il·legals dels sumaris judicials, amb l’agreujant que paguen grans quantitats de diners a determinats personatges que estan directament vinculats amb les investigacions. Tots podem recordar casos recents, molt greus on l’audiència i els participants han jutjat i condemnat abans de tancar-se fins i tot les indagacions policials. La tasca de jutjar és responsabilitat dels jutges i aquests programes provoquen greus interferències en una missió tan transcendent. Creiem que una bona part de la programació de la televisió actual genera models de comportament que indueixen a hàbits i conductes poc ètiques i sense cap valor moral. Només per tenir un bon físic, o per saber parlar amb força soltesa i contundència tenen cabuda a programes on tots hi diuen la seva amb l'únic objectiu de guanyar audiència a través del sensacionalisme i l'escàndol. Aquest tipus de programes poden tenir el seu espai, però s'haurien d'emetre fora d'horari protegit i haurien de ser supervisats per algun organisme públic, que establís unes directrius ètiques d'actuació de cara l'audiència.

Isabel, Felipe, Josep Maria, Gabriel